Vermeende kaper 4 j. ná ontsnapping weer vas | Netwerk24
Deur Cara-Lee Dorfling 03 Augustus 2021 14:58
Volgens die Valke is die 46-jarige man sedert 2016 gesoek nadat hy uit polisieaanhouding in Komani ontsnap het. Hy is destyds aangehou vir die kaping in Fort Beaufort van 'n vragmotor wat skaapwol vervoer het.
Kapt. Yolisa Mgolodela, Valke-woordvoerder, sê die man was sedertdien 'n voortvlugtende totdat hy Maandag in verband met die diefstal van die selfoontoring-batterye vasgetrek is.
Die gesteelde selfoontoring-batterye wat Maandag naby Cofimvaba agterop die bakkie van 'n 46-jarige man gevind is. Die batterye is die afgelope naweek gesteel. Foto: Verskaf
Die Valke se ondersoek dui daarop dat die batterye die afgelope naweek by Telkom se selfoontorings in Haven Hills in Amalinda en Voorpos in Oos-Londen gesteel is.
Teen Maandag het die polisie 'n Isuzu-bakkie met 'n Gautengse nommerplaat, wat moontlik by dié diefstal betrokke was, op die Banana-brug naby Cofimvaba gesien en agtervolg.
Toe die bestuurder besef hy word agtervolg, het hy weggejaag. Hy het uit die bakkie gespring en by die Maya-nedersetting ingehardloop, waar hy vasgetrek is.
Agterop die bakkie is 30 selfoontoring-batterye gevind. Die waarde van die batterye word op sowat R900 000 geraam.